**Jeffrey Nels Williams** (\* 18. január 1958, Superior, Wisconsin, USA) bol pôvodne letec Armády USA, od mája 1996 je americký astronaut, člen oddielu kozmonautov NASA. Do vesmíru sa po prvýkrát dostal v roku 2000 na palube raketoplánu Atlantis, druhýkrát v ruskom Sojuze na Medzinárodnú vesmírnu stanicu (ISS) ako člen Expedície 13. Od konca septembra 2009 bol vo vesmíre tretíkrát, na šesťmesačnej misii na ISS (Expedícia 21 a 22), s návratom 18. marca 2010. V kozme strávil počas troch letov necelý rok (dohromady 362 dní).

Pre rok 2016 je predbežne vybraný na ďalšiu kozmickú misiu.

Život
-----

### Vojak

Jeffrey Williams sa narodil v Superior vo Wisconsine, detstvo prežil v meste Winter v tom istom štáte, tu tiež roku 1976 ukončil strednú školu. Roku 1980 získal bakalársky titul na Vojenskej akadémii Spojených štátov vo West Pointe. Potom slúžil v armáde, v rokoch 1981 – 1984 v Nemecku. Roku 1987 získal magisterský titul na *U.S.A Naval Postgraduate School*. Potom do roku 1991 pracoval v Johnsonovom vesmírnom stredisku. V rokoch 1992 – 1993 sa učil v škole testovacích letcov námorníctva (*Naval Test Pilot School*), nasledujúce dva roky strávil na Edwardsovej leteckej základni.

### Astronaut

Prihlásil sa do 12. náboru astronautov NASA v roku 1987, kedy sa len dostal medzi 117 finalistov. Roku 1991 sa zúčastnil 14. náboru, ale zase neprešiel. Úspech slávil až tretíkrát, v máji 1996 v 16. nábore. Absolvoval všeobecnú kozmickú prípravu a získal kvalifikáciu letový špecialista.

Hneď po ukončení základného výcviku, v novembri 1998 bol zaradený do posádky letu STS-101. Do vesmíru odštartoval na palube raketoplánu Atlantis 19. mája 2000. Raketoplán pristál po 9 dňoch, 20 hodinách a 10 minútach letu dňa 29. mája 2000.

V novembri 2002 bol vymenovaný za veliteľa záložnej posádky Expedície 10 na Medzinárodnu vesmírnu stanicu (ISS), ale už vo februári 2003 bola posádka rozpustená. Znovu začal prípravu na pobyt na ISS v decembri 2003, keď sa stal veliteľom záložnej posádky Expedície 12 (štartovala v októbri 2005) a hlavnej posádky Expedície 14 (štartovala v septembri 2006). V septembri 2005 nahradil Daniela Taniho, palubného inžiniera Expedícia 13, do kozmu sa tak dostal o pol roka skôr.

Jeffrey Williams v Sojuze TMA-8 26. júla 2006.
Po druhýkrát vzlietol do vesmíru 30. marca 2006 v ruskom Sojuze TMA-8. Na ISS pracoval spoločne s Rusom Pavlom Vinogradovom a od júla 2006 aj Nemcom Thomasom Reiterom. Dvojica Williams, Vinogradov pristála 29. septembra 2006 po 182 dňoch, 22 hodinách a 43 minútach letu.

V auguste 2007 bol predbežne zaradený do Expedície 21 (štart naplánovaný na október 2009), v septembri (resp. novembri) 2008 bolo menovanie oficiálne potvrdené Roskosmosom (resp. NASA). Paralelne od júla 2008 pôsobil v záložnej posádke Expedície 19 (štart v marci 2009).

Po tretíkrát do kozmu odštartoval 30. septembra 2009 na palube lode Sojuz TMA-16 spolu s kolegom z Expedície 21 Maximom Surajevom a vesmírnym turistom Guyom Laliberté. Po obvyklom dvojdňovom lete sa Sojuz spojil s ISS. Laliberté sa po týždni vrátil s vystriedanými členmi Expedície 20 na Zem, Williams a Surajev zostali na stanici do marca 2010 a 18. marca bola ich misia definitívne ukončená úspešným pristátím v Kazachstane.

Iné projekty
------------

Commons
* Spolupracuj na Commons Commons ponúka multimediálne súbory na tému **Jeffrey Williams**

Referencie
----------

1. ↑  NASA. *Soyuz Landing Caps Milestone Space Station Mission* [online]. March 18, 2010, [cit. 2010-03-19]. Dostupné online. Archivované 2022-06-24 z originálu.
2. ↑  Joshua Buck. *NASA, International Space Station Partners Announce Future Crew Members* [online]. NASA, February 11, 2014. Dostupné online.
3. 1 2 3 4  IVANOV, Ivan, a kol. *Космическая энциклопедия Astronóm* [online]. Moskva: rev. 2008-12-12, [cit. 2009-08-08]. Kapitola Jeffrey Nels Williams. Dostupné online. (po rusky)
4. ↑  HOLUB, Aleš. *MEK. Malá encyklopédia kozmonautiky* [online]. REV. 2000-06-05, [cit. 2009-08-14]. Kapitola STS-101 At/F-21. [ďalej len Holub]. Dostupné online. (po česky)
5. ↑  Holub. REV. 2006-12-12, [cit. 2009-08-14]. Kapitola Expedícia 13. (po česky)
6. ↑  Holub. REV. 2009-09-30, [cit. 2009-09-30]. Kapitola Sojuz TMA-16. (po česky)

Externé odkazy
--------------

* *Biographical data. Jeffrey N. Williams* [online]. NASA, rev. 2009-01-01, [cit. 2009-08-14]. Dostupné online. Archivované 2009-08-25 z originálu. (poanglicky) – Oficiálna biografia NASA

Zdroj
-----

* *Tento článok je čiastočný alebo úplný preklad článku Jeffrey Williams na českej Wikipédii (číslo revízie nebolo určené).*

Autoritné údaje: * GND: 1177792583
* LCCN: n2009078323
* VIAF: 18155042661172401135
* WorldCat: lccn-n2009078323